Na podlagi 9. člena Zakona o športu (Ur. l. RS, št. 22/98) in 26. člena Statuta Občine Jesenice (Ur. l. RS, št. 38/95, 19/96, 36/96, 2/99, 23/99) je Občinski svet občine Jesenice na 7. seji, dne 13.5.1999 sprejel

Pravilnik za vrednotenje programov športa v občini Jesenice

I. SPLOŠNE DOLOČBE

1. člen

S tem pravilnikom Občinski svet občine Jesenice določa pogoje, merila in postopke za vrednotenje in razdelitev sredstev, namenjenih za sofinanciranje programov športa v Občini Jesenice.

2. člen

Izvajalci športnih programov so:

· športna društva,

· zveze športnih društev, ki jih ustanovijo društva za posamezna področja oziroma športne panoge,

· zavodi, gospodarske družbe, zasebniki in druge organizacije, ki so na podlagi zakonskih predpisov registrirane za opravljanje dejavnosti na področju športa,

· javni zavodi s področja vzgoje in izobraževanja,

· ustanove, ki so ustanovljene za opravljanje dejavnosti v športu in so splošno koristne in neprofitne.

Športna društva in njihova združenja imajo pod enakimi pogoji prednost pred drugimi izvajalci programov športa.

3. člen

Pravico do sofinanciranja programov športa imajo nosilci in izvajalci športne dejavnosti iz prejšnjega člena tega pravilnika, ki izpolnjujejo naslednje pogoje:

· da so registrirani v skladu z zakonom o društvih, s sedežem v občini in v njej pretežno izvajajo svojo dejavnost,

· da imajo zagotovljene materialne, kadrovske, organizacijske in prostorske pogoje za uresničitev načrtovanih športnih aktivnosti,

· da imajo za določene športne programe zagotovljeno redno vadbo, najmanj 35 tednov v letu,

· da so registrirani in deljujejo najmanj 1 leto,

· da imajo urejeno evidenco o registriranih tekmovalcih, članstvu in plačani članarini.

II. VSEBINSKE DOLOČBE

4. člen

1. Sofinancira se naslednja vsebina programov športa:

2. športna vzgoja otrok in mladine,

3. selektivni šport otrok in mladine,

4. vrhunski šport,

5. kakovostni šport,

6. športno - rekreativna dejavnost odraslih,

7. šport invalidov,

8. trenerski kader,

9. šolanje in izpopolnjevanje strokovnih kadrov,

10. informatika in založništvo,

11. priznanja športnikom in športnim delavcem,

12. športne prireditve,

13. promocijska dejavnost,

14. delovanje in programi športne zveze,

15. športni dodatek kategoriziranim športnikom,

16. obratovanje javnih športnih objektov občinskega pomena,

17. investicije v javne športne objekte občinskega pomena.

5. člen

Na podlagi vsakoletnega javnega razpisa, ki ga do 30. novembra za naslednje leto objavi župan občine Jesenice, strokovna služba pri Športni zvezi Jesenice zbere, obdela in pripravi predlog izbora programov in predlog delitve razpoložljivih sredstev, ki jih za sofinanciranje programov športa zagotavlja proračun občine.

Predlog obravnava Komisija za pripravo letnega programa športa v občini Jesenice, ki jo imenuje župan občine Jesenice (v nadaljevanju komisija) in pripravi predlog Letnega programa športa. Letni program športa pa sprejme Občinski svet občine Jesenice.

Komisijo imenjuje in razrešuje župan občine. Mandat komisije je 4 leta.

Komisija je sestavljena iz petih članov v sestavi:

· en predstavnik občinske uprave,

· en predstavnik pristojnega odbora,

· 3 predstavniki dejavnosti športa v občini.

6. člen

Župan za vsako proračunsko leto sklene z izvajalci programov športa pogodbe o sofinanciranju izvedbe programov športa v občini (v nadaljevanju: pogodba). Pogodbe opredeljujejo realizacijo programov in način nadzora nad porabo sredstev.

Izvajalci programov morajo po opravljenih nalogah oziroma v časovnih razdobjih, določenih s pogodbo, predložiti dokazila o izpolnitvi prevzetih obveznosti občinski upravi.

V kolikor izvajalci ne izpolnjujejo obveznosti, določenih s pogodbo, se jim za ta del programa ukinejo finančna sredstva.

7. člen

Pogoje, merila in normative za izvajanje letnega programa športa v občini Jesenice, sprejme pristojni odbor pri Občinskem svetu Občine Jesenice.

III. PREHODNE IN KONČNE DOLOČBE

8. člen

S sprejetjem tega pravilnika prenehajo veljati Merila o razmejitvi vrhunskega, tekmovalnega športa, športne rekreacije in temeljne telesne vzgoje v ŠŠD, ki jih je leta 1991 sprejel takratni Izvršni svet Skupščine občine Jesenice.

9. člen

Spremembe in dopolnitve pravilnika se sprejemajo po istem postopku, kot sam pravilnik.

10. člen

Ta pravilnik začne veljati osmi dan po objavi v Uradnem listu Republike Slovenije.

